"บัณฑูร" เชื่อเลิกกฎอัยการศึกส่งผลดีกับการท่องเที่ยว
บิ๊กกสิกรไทย เชื่อ ยกเลิกกฎอัยการศึกส่งผลดีกับการท่องเที่ยวของไทย ระบุใช้ มาตรา44 แทนมีเหตุผลรับได้
2 เม.ย. 2558

บิ๊กกสิกรไทย เชื่อ ยกเลิกกฎอัยการศึกส่งผลดีกับการท่องเที่ยวของไทย ระบุใช้ มาตรา44 แทนมีเหตุผลรับได้ 
เมื่อวันที่ 2 เม.ย. นายบัณฑูร ล่ำซำ ประธานกรรมการ ธนาคารกสิกรไทย เปิดเผยว่า การยกเลิกใช้กฎอัยการศึก และเปลี่ยนไปใช้ ม.44 ตามรัฐธรรมนูญชั่วคราวปี 2557 เป็นเรื่องที่พอเข้าใจได้ เนื่องจากรัฐบาลจำเป็นต้องมีเครื่องมือในการจัดการสถานการณ์ให้เรียบร้อยมีความมั่นคง ขณะเดียวกัน เพื่อให้ธุรกิจไปได้โดยเฉพาะภาคการท่องเที่ยว การยกเลิกกฎอัยการศึกถือเป็นปัจจัยบวกที่สำคัญที่จะช่วยกระตุ้นการท่องเที่ยวของไทยโดยเฉพาะนักท่องเที่ยวฝั่งตะวันตก ที่มั่นใจมาท่องเที่ยวไทยมากขึ้น
"การท่องเที่ยว ถือเป็นสินค้าส่งออกที่สำคัญอย่างหนึ่งของไทย เมื่อไม่มีกฎอัยการศึกซึ่งเป็นเงื่อนไขที่นักท่องเที่ยวกังวล ก็คาดว่า นักท่องเที่ยวจะมามากขึ้น ในขณะเดียวกัน รัฐบาลต้องมีทางออกที่เหมาะสมกับสถานการณ์ ซึ่งม.44 ที่บังคับใช้แทนไม่คิดว่าเป็นปัญหา เพราะเป็นจังหวะที่ต้องเปลี่ยนผ่าน ที่ต้องมีการจัดการให้บ้านเมืองสงบ และต้องจัดการเศรษฐกิจไปพร้อมๆ กันด้วย"นายบัณฑูร กล่าว
นายบัณฑูร ซึ่งเป็นหนึ่งในคณะกรรมการนโยบายและกำกับดูลรัฐวิสาหกิจ (คนร.) กล่าวถึงการที่ รมว.คลัง ท้อที่จะผลักดันการปฏิรูปภาษี ว่า ไม่อยากให้ท้อ ต้องค่อยๆ คิดและทำกันไป เนื่องจากโจทย์เศรษฐกิจไทยมีความซับซ้อน ซึ่งการดำเนินการใดๆ จำเป็นต้องคุยกับทุกฝ่ายให้รอบด้าน
เมื่อถามว่า มาตรการปฏิรูปภาษีหลายด้านกระทบกับสถาบันการเงิน เช่น การเก็บภาษีเงินฝากคณะบุคคล นั้น นายบัณฑูร กล่าวว่า การปฏิรูปต้องทำกติกาให้ชัดเจนและมีเหตุมีผล ซึ่งเชื่อว่า สุดท้ายระบบจะปรับตัวได้เอง